##  ΔΕΛΤΙΟ ΤΥΠΟΥ

Τριήμερη συνάντηση εργασίας είχαν στο Πόρτο της Πορτογαλίας, από τις 17-19/10/2018, οι συντονιστές και οι εταίροι του Ευρωπαϊκού Προγράμματος NEMESIS/HORIZON 2020, στο οποίο συμμετέχει η Περιφερειακή Διεύθυνση Εκπαίδευσης Κεντρικής Μακεδονίας. Συζητήθηκαν θέματα όπως: η μέχρι στιγμής πορεία του προγράμματος, η πιλοτική εφαρμογή του, οι ανάγκες των εκπαιδευτικών για επαγγελματική ανάπτυξη, οι συνέργειες με σχετικά δίκτυα, οι δραστηριότητες διάχυσης και άλλες λεπτομέρειες των πακέτων εργασίας.

Το NEMESIS είναι ένα νέο εκπαιδευτικό μοντέλο που στοχεύει στην ανάπτυξη δεξιοτήτων κοινωνικής καινοτομίας σε μαθητές της πρωτοβάθμιας και δευτεροβάθμιας εκπαίδευσης. Πρόκειται για ένα ευρωπαϊκό έργο που συνδέει την εκπαίδευση και την κοινωνική καινοτομία. Το NEMESIS θα βοηθήσει τους εκπαιδευτικούς να παρέχουν όλα τα εφόδια στους μαθητές τους ώστε να γίνουν περισσότερο κοινωνικά ευαισθητοποιημένοι και να αναπτύξουν δεξιότητες καινοτομίας, ενισχύοντάς τους με τα εργαλεία και τις ικανότητες που θα χρειαστούν για να συμβάλουν στην αλλαγή της κοινωνίας.

Το έργο ξεκίνησε τον Οκτώβριο του 2017 και αναμένεται να ολοκληρωθεί τον Ιανουάριο του 2021. Συνδυάζει καινοτόμα μαθησιακά μοντέλα, ανοικτές τεχνολογίες και συμμετοχικές σχέσεις και διαδικασίες. Κατά τη διάρκεια του έργου, οι συμμετέχοντες οργανισμοί (ερευνητές, φορείς κοινωνικής καινοτομίας, κοινωνικοί επιχειρηματίες και εκπαιδευτικοί) αναπτύσσουν ένα παιδαγωγικό πλαίσιο μάθησης για την κοινωνική καινοτομία και μία άμεσα εφαρμόσιμη μεθοδολογία για σχολεία και άλλους εκπαιδευτικούς φορείς.

Τα σχολεία που συμμετέχουν στο πρόγραμμα από την Περιφερειακή Διεύθυνση Α/θμιας και Β/θμιας Εκπαίδευσης Κεντρικής Μακεδονίας είναι: το 1ο Πειραματικό Δημοτικό Σχολείο Θεσσαλονίκης ενταγμένο στο Αριστοτέλειο Πανεπιστήμιο Θεσσαλονίκης, το 6ο Διαπολιτισμικό και Ολοήμερο Δημοτικό Σχολείο Ελευθέριου- Κορδελιού, καθώς και το 14ο Γενικό Λύκειο Θεσσαλονίκης. Την Περιφερειακή Διεύθυνση Α/θμιας και Β/θμιας Εκπαίδευσης Κεντρικής Μακεδονίας εκπροσώπησαν στη συνάντηση οι: Νικόλαος Αμανατίδης, Θεοδώρα Σαμαρά και Κρυσταλλία Στάικου.

Για περισσότερες πληροφορίες μπορείτε να επισκεφθείτε τον παρακάτω σύνδεσμο: <http://nemesis-edu.eu/el/about/>